Jalkapallon maailmanmestaruuskilpailut 2026

Jalkapallon maailmanmestaruuskilpailut 2026 ovat järjestyksessään 23. maailmanmestaruuskilpailut. Ne järjestetään Kanadassa, Meksikossa ja Yhdysvalloissa. Tämä on toinen kerta, kun maailmanmestaruuskilpailut järjestetään useammassa kuin yhdessä maassa. Yhdysvallat järjesti maailmanmestaruuskilpailut vuonna 1994 sekä Meksiko vuosina 1986 ja 1970. Kanada ei ole aikaisemmin järjestänyt maailmanmestaruuskilpailuja.

Valintaprosessi
Kilpailujen isännyyttä haki Marokko sekä Kanada, Meksiko ja Yhdysvallat yhteisellä hakemuksella. Kansainvälisen jalkapalloliiton jäsenmaat äänestivät kisaisännästä 13. kesäkuuta vuonna 2018. Kanadan, Meksikon ja Yhdysvaltojen yhteishakemus voitti äänin 134–65.

Turnausjärjestelmä
Turnauksessa on ensi kertaa mukana 48 joukkuetta aikaisemman 32 sijaan. FIFA:n neuvosto äänesti yksimielisesti 48 joukkueen turnauksen laajentamisesta 10. tammikuuta 2017. Turnaus alkaa lohkovaiheella, joka koostuu 16:sta kolmen joukkueen alkulohkosta. Jokaisen lohkon kaksi parasta etenee pudotuspeleihin, eli ensimmäistä kertaa pudotuspeleihin etenee 32 joukkuetta. Tässä muodossa pelattujen pelien kokonaismäärä nousee 64:stä 80:een, mutta joukkueiden pelaamien pelien määrä pysyy seitsemässä.

Pelipaikat
Maailmanmestaruuskilpailut pelataan 16 kaupungissa, joista kaksi sijaitsee Kanadassa, kolme Meksikossa ja yksitoista Yhdysvalloissa.

Karsinnat ja joukkueet

Vuoden 2026 maailmanmestaruuskilpailujen karsintaprosessia ei ole vielä päätetty. FIFA:n presidentti Gianni Infantino vahvisti 31. elokuuta 2022, että Kanada, Meksiko ja Yhdysvallat pääsevät automaattisesti lopputurnaukseen isäntämaina.

Lopputurnaukseen selviytyneet joukkueet

Lähteet

Jalkapallon maailmanmestaruuskilpailut
Vuoden 2026 jalkapallo
Kanadan jalkapallo
Meksikon jalkapallo
Maailmanmestaruuskilpailut 2026